INDOKOLÁS
a Magyar Tűzoltó Szövetségről szóló törvényjavaslathoz
Általános indokolás
Magyarország Alaptörvénye  megfogalmazza, hogy a polgároknak és az államnak közös célja a jó élet! A közjó alapfeltétele a biztonság megteremtése és fenntartása. Mindenkinek joga van a szabadsághoz és a személyi biztonsághoz. Utódainkért való felelősségvállalás, e körben az anyagi, környezeti, természeti és közösségi erőforrásaink védelmezése, a jelenlegi és az utánunk jövő nemzedékek életfeltételeinek biztosítása az összmagyarság számára létkérdés, elsőszámú közfeladat. 

A Magyar Tűzoltó Szövetség nemzeti érték. Több mint 150 éves szakmai szervezet Magyarországon, közvetlen jogelődje a Magyar Országos Tűzoltó Szövetség, amely 1870-ben alakult meg. A legnagyobb magyar, Gróf Széchenyi István fia Gróf Széchenyi Ödön kiváló munkájának eredményeként jött létre és a korabeli kontinentális Európa élvonalába emelte és mintaként szolgált a magyarországi tűzvédelemi szervezet és szabálykörnyezet. A Magyar Tűzoltó Szövetség hosszú fennállása alatt, -az állampolgárok életének, anyagi javainak védelme érdekében kifejtett tevékenységével- kivívta a magyar társadalom elismerését. 

A Magyar Tűzoltó Szövetség az elmúlt évtizedben újra megerősödött. Egységes, országos szakmai érdekképviseleti szervezetként a katasztrófa- és tűzvédelem fejlődésének elősegítése érdekében részt vesz a mentő tűzvédelem hazai fejlesztésében, széleskörű megelőző felvilágosításban, a szakmai és tudományos munka koordinálásában. Közösségépítő, hagyományőrző és az utánpótlás-nevelést szolgáló tevékenysége példaértékű.
 
A Magyar Országgyűlés e törvény megalkotásával elismeri a Magyar Tűzoltó Szövetség eddig elvégzett tevékenységét, köztestületi jogállással ruházza fel, egyben a közfeladatai meghatározásával kijelöli a tűzvédelem, tűzoltás, a műszaki mentés állami feladataiban való részvételét és felelősségi körét. E törvény Magyarország nemzeti védelmi képessége fenntartásának és fejlesztésének feladatkörén belül, a társadalom és a tűzvédelem kapcsolatának erősítése, a haza tűzvédelme iránti önkéntes elkötelezettség minél szélesebb körben történő bevonásának elsőszámú felelőseként jelöli meg a köztestületi státuszú Magyar Tűzoltó Szövetséget.

A nemzeti önvédelmi képességünk szempontjából meghatározó az állampolgárok aktivitása, az állampolgárok lokálpatrióta érzületének és tűzvédelmi felkészültségének erősítése, és azon feltételek rendelkezésre állása, amelyek biztosítják számukra szükség esetére a tűzvédelem ügyében történő egyéni vagy szervezett közreműködést. A törvény megteremti azt a szervezeti formát, amelyben a tűzvédelem ügye iránt elkötelezett állampolgárok és szervezetek önkéntes alapon, a rendszeres nevelési, képzési programokon keresztül megszerezhetik a saját és környeztük védelme érdekében a tűzvédelmi szempontból is hasznosítható tudást, egyben olyan előképzést, amely ismeretek elsajátításával a rendszeres készenléti szolgálat ellátására is képessé teszi őket. 

Mindezzel a cél, hogy erős, egységes, jól képzett és stabil, kiszámítható működési hátterű és jövőképű önkéntes tűzoltó szervezetek legyenek Magyarországon. E szervezetek kiszámíthatóan kapcsolódnak be a hivatásos katasztrófavédelmi erők munkájába, azt kiegészítve dolgoznak hazánk tűz- és vagyonbiztonságának tökéletesítésén. Költséghatékony és gyors helyi beavatkozásokkal tehermentesítik a hivatásos katasztrófavédelmi erőket, különösen a kisebb helyi káresetek önálló, valamint a tömegesen előforduló és a nagy létszámot igénylő katasztrófahelyzetek közreműködőként történő felszámolásában.

Az önkéntes tűzoltó szervezetek működési, szervezeti, technikai feltételeinek egységes önkéntes védelmi szintet garantáló biztosítása, a mindenkori társadalmi elvárásokhoz és kihívásokhoz történő előrelátó, tervszerű igazítása, koordinálása, elengedhetetlen feltétele a civil társadalomban meglevő képességek hatékony, közérdekű kiteljesítéséhez.

A nagy múltú Magyar Tűzoltó Szövetség köztestületi feladat és hatáskörökkel való megerősítése elősegíti e célok megvalósulását.

Az Alaptörvény személyi biztonságra vonatkozó követelménye csak a mindenkori környezeti hatásokra való helyes reagálással teljesíthető. A klímaváltozás, a társadalmi és geopolitikai kihívások alapján feltett kérdésekre a helyes és hatékony válasz az, hogy a mentő és megelőző tűzvédelem jelenlegi állapotát is tovább kell fejleszteni. A tűzvédelem és biztonság mindenkori szintjét az erre való szándék és cselekvési képesség határozza meg.

Figyelemmel a fejlett nyugati társadalmak énközpontúságot eredményező tendenciáira, a közösség érdekében végzett önkéntes tűzoltó aktivitás jelenlegi állapotának és színvonalának fenntartása is új szervezési, módszertani, technológia, jogi, anyagi- és pénzügyi megoldásokat követel! 

Kijelenthető, hogy Magyarországon a mentőtűzvédelem fennálló színvonala önkéntesek nélkül nem, vagy csak rendkívüli mértékű anyagi erőfeszítés útján tartható fenn. Jelenleg még az önkéntesek nagyobb létszámban bevonhatók a mentőtűzvédelem alapfeladataiba. A személyi jellegű költségek, juttatások mértéke eltörpül a főfoglalkozású és hivatásos állományéhoz viszonyítva. Ezért a továbbfejlesztés fókuszában az önkéntesekkel történő létszám-többszörözésnek kell állnia, a meglévő hivatásos állomány fenntartása mellett. A dologi jellegű rendszeres kiadásokkal itt is számolni kell, figyelemmel a személybiztonságot garantáló technikai és védőfelszerelésekre vonatkozó kötelező követelményrendszerre! 

Az önkéntesek bevonására, motiválására, megszervezésére legeredményesebben a kibővített jogkörű, a Magyar Állam támogatásával és törvényi felhatalmazás alapján és keretek között, köztestületként működő Magyar Tűzoltó Szövetség alkalmas. A Magyar Tűzoltó Szövetség neve, történelmi múltja, a tűzoltószervezetekkel fennálló másfél évszázados tapasztalata, társadalmi beágyazottsága, hitelessége és felelőssége a garancia.

A klímaváltozás káros hatásai már most és a jövőben is növekvő tűzoltói beavatkozást tesznek szükségessé, mind a tüzek, mind a természeti eredetű műszaki mentések területén. A károk mértékének növekedése mind az épített, mind a természeti (mező-, erdőgazdasági) környezetet veszélyeztetik. A közeli gyors segítséggel megakadályozható a káresemények kiterjedése, a károk mértékének növekedése.  Az állami rendszert kiegészítő önkéntes tűzoltói egységeket működésükben stabilizálni kell!

A Javaslat meghatározza a Magyar Tűzoltó Szövetség működéséhez szükséges költségvetési támogatás biztosításának kötelezettségét. A Magyar Tűzoltó Szövetségnek, a működéséhez a költségvetési törvényben, célszerinti felhasználásra normatív módon meghatározott rendszeres központi költségvetési forrással kell rendelkeznie.
A Magyar Tűzoltó Szövetség tagjainak, a megyei tűzoltó szövetségek működési költségeit a magyar költségvetésből kell biztosítani célzottan a Magyar Tűzoltó Szövetség útján.  A Magyar Tűzoltó Szövetségnek rendelkeznie kell saját bevétellel is, amelyet kizárólag a célok megvalósítására használhat fel.

A Magyar Tűzoltó Szövetség a Magyar Állam irányába, közvetlenül a katasztrófák elleni védekezésért (ideértve a tűzvédelmet is) felelős miniszternek tartozik felelősséggel. A Magyar Tűzoltó Szövetség a tűzvédelem önkéntes rendszerének fejlesztéséért felel!

A fejlődésnek minden már működő tűzoltó egyesület esetében folyamatosnak kell lennie, azzal, hogy a védelem szintje növelésének (a rendelkezésre álló erő, eszköz, a kiérkezési idő, a kapacitás, a beavatkozási színvonal stb.) az elmaradott területek, térségek esetében dinamikusnak kell lennie!

A fejlesztés elsőszámú meghatározó területe a szaktevékenységet végző tagok (önkéntesek) létszámának növelése, mint a működés meghatározó alapfeltétele. Idetartozik az ifjúság és a felnőtt lakosság bevonása az önkéntes tűzoltó feladatokba, az utánpótlás nevelés, a képzés, az oktatás és a fejlesztés. Itt szükséges állami, önkormányzati ösztönzők beépítése.

A fejlesztés második legfontosabb meghatározó területe a meglévő műszaki technika (gépjárművek, szakfelszerelés, karbantartási eszközök) és ingatlan (infrastruktúra) működési feltételeinek stabil normatív támogatása. 

A fejlesztés harmadik legfontosabb meghatározó területe a hiányzó (az elmaradott területek, térségek) technika (gépjárművek, szakfelszerelés, karbantartási eszközök) és ingatlan (infrastruktúra) működési feltételeinek stabil normatív alapú megteremtése és fenntartása.

A Magyar Tűzoltó Szövetség a hivatásos katasztrófavédelmi szervekkel kötelező együttműködésben a leghatékonyabb. Ugyanígy igaz, hogy a hivatásos katasztrófavédelmi szervezet is csak a Magyar Tűzoltó Szövetség tagjaival együttműködésben tudja hatékonyan ellátni alapfeladatait. Az állami tűzoltósággal való kötelező együttműködés szabályait és tartalmát a tűz elleni védekezésről, a műszaki mentésről és a tűzoltóságról szóló 1996. évi XXXI. törvény (a továbbiakban: Tűzvédelmi törvény) és végrehajtási rendeletei rögzítik. A Magyar Tűzoltó Szövetségnek a számára meghatározott állami célok megvalósításához felelősséggel, ehhez kizárólagos döntési, egyetértési és véleményezési jogosultsággal kell rendelkeznie.

Az önkéntesek esetében a normatív támogatásra való szakmai jogosultság meghatározása, döntési jogának, a szakmai felelősségnek a Magyar Tűzoltó Szövetségnél kell lennie, a pénzügyi felhasználás ellenőrzése, elszámolás ellenőrzése állami feladat. Ez utóbbit az erre kijelölt állami szerv végezheti. Jelenleg e feladatot a katasztrófavédelem hivatásos szervei látják el, de a jövőben akár más állami szerv is bevonható, mint például a Magyar Államkincstár!

A Magyar Tűzoltó Szövetségről szóló törvény a tűzvédelmi szabályozáson belül lex speciális, azaz különös szabály, amely értelmezés esetén elsőbbséget élvez!

Részletes indokolás
Az 1. §-hoz
A Javaslat 1. §-a meghatározza a civil szervezetek, a köztestület, a tűzvédelem és a tűzoltó sportok e törvény szerinti fogalmát. A civil szervezetek, a köztestület és a tűzvédelem e törvény szerinti értelmezését a hatályos törvényi szabályozásra történő hivatkozással teszi meg. A tűzoltó sportok fogalmát e törvény vezeti be jogszabályi szinten a hatályos hazai jogrendbe. A Javaslat 1. §-a továbbá tisztázza e törvény más törvényekhez való viszonyát, amikor kimondja, hogy a Tűzvédelmi törvényhez viszonyítva különös szabályként kell alkalmazni és értelmezni, ugyanakkor garanciaként rögzíti a sportszövetségek jogainak védelme érdekében, hogy a sportágak szakmai és igazgatási rendszerének szabályozása a sportról szóló 2004. évi I. törvény hatáskörébe tartozó kérdés.
2. §-hoz
A Javaslat létrehozza a Magyar Tűzoltó Szövetséget (a továbbiakban: MTSZ) mint köztestületet, Magyarország állampolgárainak a haza tűzvédelmi képességének fenntartásába és fejlesztésébe minél szélesebb körű bevonásáért, szervezéséért, valamint a társadalom és a tűzvédelem kapcsolatának erősítéséért, a tűzvédelmi neveléssel összefüggő közfeladatot ellátó, önkormányzattal rendelkező felelős szervezetet. Az MTSZ e törvény erejénél fogva közhasznú szervezeti jogállását megtartja. Az MTSZ jogi személy. A köztestületi forma biztosítja, hogy a közfeladat ellátásában közreműködést vállaló szervezetek egységes szakmai követelmények szerint végezzék e tevékenységüket.
A Javaslat lehetőséget ad arra, hogy az MTSZ alapszabálya területi szerveket és egyéb szervezeti egységeket hozzon léte.
A 3. §-hoz
A Javaslat közfeladatként meghatározza az MTSZ feladatkörét. Az MTSZ kijelölt két fő feladata Magyarország tűzbiztonságának megszilárdításában és fejlesztésében való aktív részvétel. 
E szerepkör hosszú távú érdemi ellátása megkívánja, hogy a társadalom mindenkori, valós igényét rendszeresen felmérje a tűzbiztonsággal kapcsolatban. E feladatra a magyar társadalom számos közösségével fennálló élő és napi kapcsolata, továbbá az oktatási, tudományos és gazdasági szereplőkkel fennálló partneri kapcsolatrendszere teszi alkalmassá. A rendszeres felmérések lehetővé teszik az igényekhez történő, időbeni és rugalmas alkalmazkodást, egyben a már elvégzett feladatok beválás-vizsgálatát. A feltételrendszert javító szervezési, fejlesztési tervek, stratégiák jóváhagyását miniszteri hatáskörbe utalja a Javaslat.
Az önkéntesek szükséges létszámának országos biztosítása és fejlesztése érdekében az MTSZ-nek utánpótlási, képzési, sport és monitoring rendszert kell működtetnie.
A Javaslat az MTSZ-t kifejezetten kijelöli megelőző tűzvédelmi feladatok ellátására is. A Javaslat célja, hogy hatékony megelőzési programok révén jelentős mértékben csökkenjen az emberi életet, egészséget és az anyagi javakat fenyegető kockázatok mértéke. Az MTSZ a megelőző tevékenységben résztvevő tagjainak, az állampolgárok különböző kor és célcsoportjai számára elérhető képzési, tájékoztató, ismeretterjesztő anyagokat, informatikai alkalmazásokat, digitális tartalmat biztosít, képzéseket és felkészítéseket tart. 
Az MTSZ a mentőtűzvédelmi feladatokban résztvevő tagjaival, az önkéntes tűzoltó egyesületekkel biztosítja a hivatásos tűzoltó szervezetekkel történő kárhelyszíni együttműködést. Ide kell érteni mindazon eseteket, ahol a hivatásos, vagy az önkormányzati tűzoltósággal együtt, vagy önállóan avatkoznak be az önkéntes tűzoltók a Tűzvédelmi törvény alapján.

Az aktív önkéntesek létszámának növekedését, tudás és készségfejlődését, eszköz ellátottságát, működési feltételeinek változását, továbbá a tűzvédelmi ismereteknek a civil társadalom egyes csoportjai körében történő, reprezentatív mintán alapuló nyomon követését, és erre rendszer kidolgozását és működtetését rendeli el a Javaslat. Ez a nemzeti tűzvédelmi képesség fejlődésének mérésére irányuló közfeladat.

Az MTSZ hatékony és érdemi feladatellátása megköveteli, hogy biztosítsa céljai elérése érdekében az érintett civil és állami szereplők közti kapcsolattartást, szakmai és tudományos rendezvények szervezését, támogatását. E körben hangsúlyos az együttműködési kötelezettség a tűzvédelmi mérnöki, szakmérnöki képzést és tudományos kutatási tevékenységet végző felsőoktatási intézményekkel, továbbá a mérnöki és szakmai kamarákkal. Célzott forrásfelhasználással támogatja a tűzvédelmi célú kutatás-fejlesztést, a tudományos munkát, a technikai fejlesztést.

A célok elérését szolgáló tapasztalatok cseréje érdekében a Javaslat a hazai, a szomszédos, az európai és más országok partner szakmai szervezeteivel való kapcsolattartási feladatokat is meghatározza.

Javaslatban kijelölt feladatkörök hangsúlyosan az önkénteseket célozzák, ideértve azon állampolgárokat, akik a tűzvédelem ügyéhez önkéntesen tudnak hozzájárulni a jelenben és a jövőben. Tehát, akik már önkéntesek, vagy az önkéntességbe bevonhatók. Az aktív önkéntes részvétel hosszú távú biztosítását is kifejezett közérdekként határozza meg a Javaslat.

Ennek érdekében az MTSZ céljai eléréséhez széleskörű együttműködést folytat a tűzvédelmi nevelés gyakorlati megvalósítása szempontjából meghatározó oktatási intézményekkel, országos sportági szakszövetségekkel, országos sportági szövetségekkel és más sportszövetségekkel is. Az MTSZ együttműködik továbbá a tűzvédelem ügye szempontjából kiemelt jelentőségű tevékenységet folytató civil szervezetekkel, valamint a közigazgatás és a civil szféra mindazon szereplőivel, amelyek tevékenysége elősegíti és támogatja az MTSZ céljait.

Az MTSZ szervezett keretek között teszi lehetővé a tűzvédelem ügye iránt elkötelezettek számára a tűzvédelmi szempontból hasznosítható tudás szabadidőben történő megszerzését. A felnőtt állampolgárok tűzvédelem ügye iránt elkötelezett részét a várható feladatokra felkészíti, illetve a meglévő képességeiket fenntartja a tűzvédelem szempontjából értékes ismeretek és a fizikai, pszichikai felkészültség területén.

Az MTSZ részt vesz a tűzvédelmi képességeket növelő, a szerelési készséget fejlesztő programok, és az ahhoz kapcsolódó infrastrukturális beruházások fejlesztésével kapcsolatos feladatok megvalósításában. Az MTSZ támogatja a tűzvédelmi szempontból hasznosítható speciális technikai ismereteket és eszközöket igénylő tevékenységek fejlesztését, amely szintén a védelmi képesség szintjét emeli.

Az MTSZ céljai megvalósulása érdekében a taglétszámtól és a végzett tevékenységtől is függően biztosít támogatást a tagoknak. A támogatás mértéke rendelkezésre álló forrásokból az alapszabályban meghatározott követelményrendszer és elosztási elvek alapján kerül meghatározásra.
Az MTSZ egyik kiemelt feladataként javasolt egy kedvezményes, a tűzoltói szolgálat vállalásához kötött regionális gépjárművezető oktatás elindítása, ezzel segítve a tűzoltóságok feladatainak hatékonyabb ellátását.

A Javaslat megteremti az egyes ágazati szintű feladatok, támogatások, fejlesztési programok közötti koordináció lehetőségét, amely a rendelkezésre álló erőforrások optimális felhasználását segíti elő.
A 4-14. §-hoz
Az MTSZ köztestületi jellegének megfelelően a törvényjavaslat meghatározza az MTSZ tagságát, valamint a tagfelvétel módját és feltételeit. Tagok kizárólag azok a civil szervezetek lehetnek, amelyek vállalják az alapszabály és az etikai kódex elfogadását, a tűzvédelmi nevelési program és az MTSZ feladatai végrehajtását.

Az MTSZ köztestületi jellegéből fakadó demokratikus működés legfőbb garanciája, hogy az MTSZ-re vonatkozó legfőbb döntéseket az országos szervezet legfőbb döntést hozó szervére, a tagok összességéből álló közgyűlésre bízza. Az operatív jellegű, a folyamatos működést biztosító döntések meghozatala az elnökség hatáskörébe tartozik. Az elnökséget a közgyűlés választja az MTSZ tagjai közül.

AZ MTSZ-t - fő szabályként - az elnök képviseli. A Javaslat meghatározza a képviselet rendjét.
A gazdálkodás szabályszerűségét és az anyagi eszközök felhasználásának célszerűségét felügyelő bizottság és a könyvvizsgáló ellenőrzi. A központi költségvetésből biztosított költségvetésre és az abból nyújtott támogatásra tekintettel a szaktárcák a felügyelőbizottságba képviselőt delegálhatnak.

A törvényes működés, az önkormányzatiság további garanciája, hogy az MTSZ felett az ügyészség gyakorol törvényességi ellenőrzési jogkört. AZ MTSZ autonómiájának védelmére szolgál, hogy az MTSZ működését csak a független bíróság korlátozhatja kizárólag a Javaslatban meghatározott esetekben és módon.
A 15. §-hoz
A Javaslat meghatározza az MTSZ működéséhez szükséges költségvetési támogatás biztosításának kötelezettségét.
E körben a Magyar Állam feladatfinanszírozást szolgáló költségvetési támogatással, induló tőkével és rendszeres költségvetési támogatással is támogathatja a szervezet működését.

A törvényben megfogalmazott tűzvédelmi közfeladatok államháztartás központi alrendszerébe sorolt köztestületként történő ellátását elsősorban, e feladat ellátásához közvetlenül kapcsolódó, arányos működési költségeket finanszírozó költségvetési támogatással biztosítja. A rendszeres költségvetési támogatással történő támogatás itt az államháztartás terhére nyújtott olyan pénzbeli vagy nem pénzbeli juttatás, amely esetén a támogató nem ellenszolgáltatás ellenében, hanem konkrét program megvalósítása vagy meghatározott időszakban a támogatott szervezet működtetése érdekében nyújt.

A Javaslat nevesíti, hogy az alapító támogathatja a köztestületet a rendelkezésére bocsátott induló tőkével, vagyonnal, az elhelyezési, működési feltételek biztosítása érdekében. 

A 16-18. §-hoz
A Javaslat meghatározza a hatálybalépés időpontját, továbbá a törvényjavaslat hatálybalépéséhez szükséges módosító és átmeneti rendelkezéseket tartalmaz. Meghatározza továbbá az MTSZ alapító közgyűlése összehívásának, alapszabálya megállapításának, valamint az ügyintéző-képviselő szerve (elnökség) és ellenőrző szerve megválasztásának határnapját.